Z Á P I S N I C A č. 14

**zo 14. riadneho zasadnutia Obecného zastupiteľstva obce Perín – Chym , dňa 08.02.2017**

**Prítomní :** podľa prezenčnej listiny

**Za overovateľov zápisnice:** Ing. Miroslav Podžuban, Bartolomej Damko

**Návrhová komisia:** Ing. Roland Vinter a Pavol Štefán

**Zapísala :** Ing. M. Štefánová

1. Otvorenie *(určenie zapisovateľa, overovateľov zápisnice; voľba návrhovej komisie; schválenie programu)*
2. Verejné prerokovanie Návrhu Územného plánu obce
3. Informácia starostu obce
4. Úprava rozpočtu na roky 2017-2019
5. Schválenie dodatku k Zásadám hospodárenia a nakladania s majetkom obce
6. Schválenie odpredaja nehnuteľností
7. Rôzne (interpelácie poslancov, žiadosti občanov)
8. Diskusia
9. Záver

**Z objektívnych dôvodov došlo k zmene programu. Prvým bodom bolo verejné prerokovanie návrhu územného plánu( zámena bodu 1 a 2) a  úprava rozpočtu sa presunula za schválenie odpredaja nehnuteľností (presun bodu 4  za bod 6).** So zmenou programu prítomní poslanci súhlasili.

**K bodu č.1 (pôvodný bod č.2):**

V tomto bode Ing.arch. Hoppanová predstavila svojich kolegov - spracovateľov Ing. Arch. Malinovského a Ing.arch. Vlčkovú, a ozrejmila postup spracovania návrhu územného plánu obce Perín-Chym. Lehota na predkladanie námietok je stanovená v zmysle zákona do 24.02.2017. Uprostred tohto konania je verejné prerokovanie návrhu ÚP, ktoré prebieha aj za prítomností oprávnených orgánov a inštitúcií a občanov obce. Stretnutie s príslušnými orgánmi prebehlo 08.02.2017 v dopoludňajších hodinách. Po ukončení lehoty na predkladanie námietok sa tieto vyhodnotia, v prípade potreby prebiehajú aj rôzne prerokovania a vypracuje sa upravená dokumentácia. Táto dokumentácia sa odovzdá na posúdenie Okresnému úradu Košice, Odbor opravných prostriedkov, ktorý rozhodnutím rozhodne, či poľnohospodárska pôda vyčlenená územným plánom na výstavbu bude môcť byť vyňatá z poľnohospodárskeho fondu. Záverečné stanovisko dáva OÚ Košice Odbor výstavby a bytovej politiky, či celý proces vypracovania územného plánu bolo v súlade so zákonom. Potom poslanci OZ môžu odsúhlasovať územný plán. Súbežne s vypracovaním návrhu územného plánu prebieha aj proces posudzovania vplyvov na životné prostredie tohto územného plánu. Tento rieši Okresný úrad Košice-okolie, Odbor starostlivosti o životné prostredie.

Slova sa ujal Ing.arch. Malinovský, ktorý oboznámil prítomných s pripraveným návrhom územného plánu, so spracovaním jednotlivých požiadaviek, ktoré boli na obecný úrad doručené, s rešpektovaním členitosti územia, chránených území a hlavne ochrany poľnohospodárskej pôdy.

Ing.arch. Vlčková informovala prítomných o infraštruktúre, o technickej vybavenosti.

Pán starosta podal informáciu o projekte cyklotrasy, ďalej o tom, ako boli jednotlivé požiadaviek občanov postúpené spracovateľom územného plánu, o požiadavke obchvatu obce.

Ing.arch. Hoppanová uviedla, že po schválení územného plánu možno zmenami a doplnkami meniť a upravovať územný plán. Podľa zákona, každé 4 roky sa má preskúmať územný plán, ale môže to byť aj skôr -podľa potreby. Prebehla diskusia, v ktorej dostali občania slovo a mohli spracovateľom klásť otázky, ktoré boli zodpovedané.

Pýtali sa Ing. Jacková, Š. Bárány, P.Štefán, p.Kašela, J. Trembecký, P. Sasák

Ing.arch. Hoppanová upozornila, že po schválení územného plánu, ak je navrhnutá na záhradách lokalita rodinných domov, musí byť navrhnutá cesta a tak sa môže začať stavať. Stavebný úrad môže vydať povolenie s dočasným prístupom k rodinnému domu, pri kolaudácii však musí byť definitívne dopravné napojenie, takže žiadne „3-4 m fúziky“ okolo rodinných domov.

Na záver prerokovania návrhu územného plánu Ing.arch. Hoppanová zdôraznila termín 24.02.2017, do ktorého môžu občania podávať pripomienky písomne alebo mailom.

Pán starosta sa poďakoval spracovateľom územného plánu za účasť a podrobnejšie vysvetlenie a rozlúčil sa s nimi.

**K bodu č.2 (pôvodný bod č.1):**

Starosta obce MVDr. Ladislav Molnár PhD., oboznámil prítomných s úpravou programu zasadnutia, navrhol overovateľov zápisnice a členov návrhovej komisie, ako aj zapisovateľku, ktorí boli schválení.

**K bodu č. 3**

V tomto bode starosta informoval o pracovnej porade, na ktorej boli predložené návrhy do rozpočtu.

* Projekt cyklotrasy – došlo k podpisu zmluvy s obstarávateľkou, ktorá obstaráva projektovú dokumentáciu, geodetickú a inžiniersku činnosť
* Projekt zateplenia kultúrneho domu v Chyme, výmena okien, nová kotolňa – je v štádiu riešenia – žiadosť o dotáciu z Envirofondu, schodisko bude realizované z vlastných zdrojov.
* Bude vykonané geodetické zameranie verejných komunikácií z vlastných zdrojov, lebo bude ďalšia výzva na obnovu verejných komunikácií, pričom už musí byť platný zápis v katastri.
* Kvôli chrípkovej epidémii je uzavretá prevádzka v MŠ a ZŠ
* Rieši sa ešte úprava v kuchyni KD, aby bolo povolenie aj „z hygieny“
* Kotol v budove KD a rozvody je nutné rekonštruovať
* Na Obecný úrad bola doručená petícia za urýchlenie riešenia dopravnej situácie na ulici smerujúcej k priemyselnému parku Kechnec, za ktorú sa starosta poďakoval, lebo ju mohol predostrieť správe ciest. Je potrebné osadiť značky, vyznačiť prechody pre chodcov. Eurobus mal výhrady voči vyznačeniu zastávky autobusov.
* Mali sme veľký problém s ľadom pred p.Skapinyeczom, vodárne urobili testy a povedali, že to nie je ich voda, že je to prameň, ktorý vyteká a rigoly boli zamrznuté.
* Havarijný stav bol aj s odtokom vody na Chymskej ulici – budeme musieť investovať do vyčistenia rigolov pri cestách a za domami.
* V budove OcÚ prebieha rekonštrukcia kanalizačných rozvodov, úprava priestorov toaliet na 1. a 2. poschodí
* Zakúpila sa nová kosačka
* Centrá voľného času z jednotlivých škôl, ktoré navštevujú deti od 5 do 15 rokov z našej obce, si žiadajú o príspevok na svoj chod. Ide o značnú sumu, o ktorú by obec prišla. Preto starosta navrhol, aby v priestoroch bývalej kinosály, ktorá je dnes málo využívaná len na cvičenie (3x týždenne), bolo zriadené centrum voľného času pre všetky vekové kategórie.

Starosta vyjadril veľkú vďaku vedeniu PD Perín pri odpratávaní snehu.

Prebehlo hlasovanie.

**K bodu č.4 (pôvodný bod č.5)**

Pri uzatváraní nájomných zmlúv došlo k zisteniu, že v Zásadách hospodárenia a nakladania s majetkom obce nie je zahrnutá výška nájomného za zastavané plochy a nádvoria a za vodné plochy v extraviláne. Preto bol vypracovaný návrh Dodatku č.1., ktorý bol na úradnej tabuli zverejnený.

Poslanci hlasovali.

Nakoľko bol v priestoroch viacúčelovej budovy obecného úradu zriadený salónik, ktorý je možné prenajať si na rôzne príležitosti, je potrebné určiť poplatok za užívanie. Ďalej je k dispozícii prívesný vozík na prenájom, preto je potrebné schváliť Dodatok č.2 k VZN č. 2/2015 o úhradách za poskytovanie služieb obcou Perín-Chym.

Hlasovalo sa.

**K bodu č. 5 (pôvodný bod č.6)**

Na základe žiadosti p. Petra Šingovského o odpredaj pozemkov, kde zámer priameho predaja bol schválený a zverejnený na úradnej tabuli, pristúpilo sa k schvaľovaniu samotného predaja nehnuteľností. Cena bola stanovená znaleckými posudkami.

Poslanci hlasovali.

**K bodu č. 6 (pôvodný bod č.4)**

TJ Družstevník Perín podala žiadosť o dotáciu na rok 2017, ktorú na predošlom zasadnutí OZ poslanci vzali na vedomie. Nakoľko došlo k navýšeniu oproti minulému roku, starosta odovzdal slovo predsedovi TJ – F. Piklovi, aby zvýšenie odôvodnil. Pán Pikla povedal, že za minulý rok, pri najnižších nárokoch, chod TJ vyšiel na 14.700,- €. Starosta vyjadril podporu TJ, ale aj oni musia brať do úvahy limity obce. Okrem toho podľa Dodatku č.4 k Zmluve s TJ obec vypláca 1910,- € za údržbu multifunkčného ihriska a ihriska na rok. Poslanci hlasovali za uznesenie o dotácii vo výške 10.000,- € - piati poslanci boli proti a jeden (M.Trembecki) sa hlasovania zdržal. Návrh starostu bola dotácia vo výške 7000,- €. Toto uznesenie bolo jednohlasne schválené.

Predseda finančnej komisie Ing. R. Vinter informoval prítomných o potrebnej zmene v rozpočte kvôli nasledovným investíciám :

1) modernizácia kotolne v budove obecného úradu - 15.000,- €

2) zriadenie CVČ a doplnenie jednotlivých detských ihrísk - 15.000,- €

3) stavebné úpravy verejných pristranstiev (rigoly, chodníky) - 15.000,- €

Hlasovalo sa o návrhu rozpočtového opatrenia.

**K bodu č. 7**

V tomto bode poslanec Štefán informoval prítomných, že v Chyme je značenie autobusovej zastávky posunuté a niektorí vodiči autobusov zastavujú presne pri označení, teda cestujúci vystupujú do rigola. Preto by bolo dobré aby pri oprave rigola bolo počítané s rúrou a úpravou pre možnosť jednoduchšieho vystupovania z autobusov.

Starosta ešte doplnil, že je potrebné riešiť aj havarijný stav na budove, v ktorej je predajňa pani Galkovej. Zateká tam strecha.

**K bodu č. 8**

Pán Štefán Bárány mal pripomienku, že sme mali dosť snehu a on nie je povinný odpratať sneh z mostíka. Pán Berec sa pridal, že traktor pri odhŕňaní snehu z cesty, nahrnul sneh na vedľajšiu vetvu cesty a tým znepriechodnil výjazd z ulice, ale po usmernení to bolo vyčistené.

Ďalej pán Bárány podotkol, prečo obec nemohla pred Vianocami zabezpečiť predaj rýb pre občanov. Pýtal sa, že koľko peňazí dostala obec dotáciu na likvidáciu smetísk. Starosta odpovedal, že 58.000,- € na smetisko v Chyme a 100.000,- € vo Vyšnom Lánci. P. Bárány odpovedal, že keď to on nahlási, tak bude obec musieť všetky peniaze vrátiť, lebo nie takto sa má likvidovať odpad. Vysvitlo, že pán Bárány hovorí o smetisku v Períne, kde boli zasypané niektoré časti hlinou.

Pán Sasák sa opýtal na neodprataný sneh na chodníku pred neobývanými domami, že kto je povinný ho odpratať. Starosta odpovedal, že vlastník domu, ktorý je žiaľ lajdák a neurobil to. Ďalej spomenul petíciu, ktorou chceli občania pomôcť k riešeniu daného problému. Pridal aj príklad zo západného Slovenska, kde vedenie VÚC podporila vytvorenie obchvatu v náväznosti na priemyselný park. Pán starosta povedal, že obec urobí maximum, čo sa týka údržby komunikácií v obci, ale aj samotní občania musia prispieť svojou aktivitou a nemôže očakávať, že všetko za nich urobí obec.

Pán Berec sa opýtal na stromy na cintoríne v Períne, ktoré ohrozujú priľahlé hroby a podotkol, že toalety v dome smútku by mali byť počas sviatkov Všetkých svätých a počas pohrebov prístupné.

Starosta sa poďakoval za pripomienku, že počas sviatkov obec na to nemyslela, ale v prípade pohrebov sú toalety prístupné a aj pozostalí majú kľúče od jednotlivých priestorov domu smútku. Obec poverí zamestnanca, aby na to dohliadol. K stromu na cintoríne – boli sme informovaní, že strom slúži ako pozemný optický navádzací bod pre lietadlá, musí byť závažný dôvod a povolenie Okresného úradu, odboru starostlivosti o životné prostredie.

Pán starosta sa na záver poďakoval všetkým prítomným za účasť a ukončil zasadnutie OZ.

.............................. ................................... .............................................

Ing. Miroslav Podžuban Bartolomej Damko MVDr. Ladislav Molnár PhD.

overovateľ overovateľ starosta obce

**PRIJATÉ UZNESENIA**

**zo 14. riadneho zasadnutia Obecného zastupiteľstva obce Perín – Chym , dňa 08.02.2017**

**UZNESENIE č.104**

Obecné zastupiteľstvo v Períne – Chyme **b e r i e na vedomie**  informáciu starostu za uplynulé obdobie od posledného zasadnutia OZ.

Hlasovanie : za: 6 , proti : 0 , zdržali sa: 0

**UZNESENIE č. 105**

Obecné zastupiteľstvo v Períne – Chyme **s c h v a ľ u j e**  Dodatok č.1 k Zásadám hospodárenia a nakladania s majetkom obce podľa predloženého návrhu.

Hlasovanie : za: 6 , proti : 0 , zdržali sa: 0

**UZNESENIE č. 106**

Obecné zastupiteľstvo v Períne – Chyme **s c h v a ľ u j e**  Dodatok č.2 k Všeobecne záväznému nariadeniu č. 2/2015 o úhradách za poskytovanie služieb obcou Perín-Chym podľa predloženého návrhu.

Hlasovanie : za: 6 , proti : 0 , zdržali sa: 0

**UZNESENIE č. 107**

Obecné zastupiteľstvo v Períne – Chyme **s c h v a ľ u j e**  prevod spoluvlastníckeho podielu 21/108 na p.č.27/1 o výmere 1519 m2 a p.č. 27/2 o výmere 382 m2 vedené na LV 2498 v k.ú. Perín v cene 1825,- € na Petra Šingovského, bytom Perín 223, priamym predajom podľa znaleckých posudkov.

Hlasovanie : za: 6 , proti : 0 , zdržali sa: 0

**UZNESENIE č. 108**

Obecné zastupiteľstvo v Períne – Chyme **s c h v a ľ u j e**  dotáciu pre TJ Družstevník Perín vo výške 7000,- € na rok 2017.

Hlasovanie : za: 6 , proti : 0 , zdržali sa: 0

**UZNESENIE č. 109**

Obecné zastupiteľstvo v Períne – Chyme **s c h v a ľ u j e** rozpočtové opatrenie obce 1/2017 podľa predloženého návrhu.

Hlasovanie : za: 6 , proti : 0 , zdržali sa: 0